P6_TA(2007)0086

Nigeria

Europa-Parlamentets beslutning af 15. marts 2007 om Nigeria

Europa-Parlamentet,

- der henviser til sine tidligere beslutninger om situationen i Nigeria,

- der henviser til internationale menneskerettighedskonventioner, der er ratificeret af Nigeria,

- der henviser til forretningsordenens artikel 115,

A. der henviser til, at på trods af de anstrengelser, som den nigerianske regering har gjort i de seneste år for at fremme menneskerettighederne og fjerne korruptionen, og på trods af visse forbedringer for så vidt angår borgerlige og politiske rettigheder, er der stadig en række presserende og grundlæggende menneskerettighedsspørgsmål, der mangler at blive taget op; der henviser til, at landet fortsat er plaget af korruption, vilkårlige arrestationer og tortur, udenretslige drab og politisk vold,

B. der henviser til, at etniske og religiøse skel samt omfattende fattigdom er hovedårsagerne til de kroniske voldelige sammenstød mellem befolkningsgrupper,

C. der henviser til, at islamiske sharia-domstole har kompetence til at afgøre straffesager i 12 af Nigerias 36 delstater; som henviser til, at disse domstole fortsætter med at afsige dødsdomme og idømme piskestraffe og amputation, og at domstolenes retsprocedurer, selv om henrettelser og amputationer ikke længere fuldbyrdes, ikke er i overensstemmelse med internationale standarder, hvad angår f.eks. retten til en forsvarer og oplysninger til den anklagede om den pågældendes rettigheder, og har en tendens til at diskriminere kvinder,

D. der henviser til, at straffrihed er reglen snarere end undtagelsen, idet kun ganske få af dem, der udøver vold og overtræder menneskerettigheder, bliver genstand for en efterforskning og retsforfulgt, og at en sådan straffrihed i sig selv er en af de største hindringer for at bekæmpe og gøre en ende på krænkelserne af menneskerettighederne og volden,

E. der henviser til, at det nigerianske politis utilstrækkelige kapacitet og mangel på ressourcer begrænser mulighederne for at efterforske forbrydelser og endvidere medfører, at et stort antal mennesker i strid med deres rettigheder sidder varetægtsfængslet i lang tid,

F. der henviser til, at politi- og sikkerhedsstyrker ofte har været involveret i krænkelser af menneskerettigheder, herunder udenretslige drab, vilkårlige arrestationer og tortur,

G. der henviser til, at børnearbejde og handel med børn stadig er meget udbredt,

H. der henviser til, at ytringsfriheden stadig er begrænset som følge af den fortsatte chikane mod journalister og politisk aktive,

I. der henviser til, at det nigerianske parlament i øjeblikket behandler et lovforslag med titlen "Lov om (forbud mod) ægteskab mellem personer af samme køn", hvori der indføres en fængselsstraf på fem år til enhver person, der "udfører, er vidne til, støtter eller tilskynder en vielse mellem personer af samme køn", men også til enhver person, der offentligt eller privat giver et positivt billede af eller forsvarer forhold mellem personer af samme køn,

J. der henviser til, at de regionale og nationale valg i 1999 og 2003 ikke kunne betragtes som frie og retfærdige på grund af udbredt svindel og vold,

1. opfordrer den nigerianske regering til straks at træffe effektive foranstaltninger for at beskytte sine borgere og stoppe volden, den udbredte korruption og straffriheden for personer, der krænker menneskerettighederne, og til aktivt at fremme respekten for menneskerettighederne;

2. opfordrer den nigerianske regering til at afskaffe dødsstraffen og gribe ind i de individuelle sager, hvor personer i henhold til sharia-lovgivningen er blevet dømt til døden, amputation, pisk eller anden umenneskelig eller ydmygende behandling, der er i strid med både den nigerianske forfatning og international menneskerettighedslovgivning;

3. glæder sig over den multilaterale aftale mellem 26 vest- og centralafrikanske lande om at bekæmpe handelen med kvinder og børn, og over andre tiltag, der er gjort på dette område af de nigerianske myndigheder; opfordrer dog den nigerianske regering til at træffe yderligere foranstaltninger på dette område og til at bekæmpe udnyttelsen af børn ved børnearbejde;

4. opfordrer alle de berørte parter i det kommende nationale valg i april til offentligt at erklære, at de forpligter sig til at stoppe politisk vold, mord, intimideringer og andre krænkelser af menneskerettighederne samt straffrihed for sådanne forbrydelser;

5. opfordrer den nigerianske regering til at træffe alle de nødvendige foranstaltninger for at imødegå bekymringerne forud for valget vedrørende begrænsningerne i uafhængigheden af Den Uafhængige Internationale Valgkommission (INEC), sikkerhedsstyrkernes ulovlige adfærd og chikane og enhver anden hindring for menings- og ytringsfriheden samt andre grundlæggende krav til frie og retfærdige valg;

6. opfordrer det nigerianske parlament til ikke at vedtage den foreslåede lovgivning om "(forbud mod) ægteskab mellem personer af samme køn" i dens nuværende form, da den indeholder overtrædelse af grundlæggende menneskerettigheder som menings- og ytringsfriheden, idet den fastsætter en fængselsstraf på fem år for alle, der offentligt eller privat giver et positivt billede af eller forsvarer forhold mellem personer af samme køn,

7. pålægger sin formand at sende denne beslutning til Rådet, Kommissionen og regeringen og parlamentet i Nigeria.

--------------------------------------------------